SVETOVÉ ZDRUŽENIE  SLOVÁKOV V ZAHRANIČÍ
World association of Slovaks living abroad
S.Z    S.Z

										 Bratislava 17. 1. 2006 

Vážený pán predseda vlády,

	prijmite naše poďakovanie za Vaše prijatie zástupcov Svetového združenia Slovákov v zahraničí, o ktoré sme sa dlhšie usilovali a ktoré nám  spoločne potvrdilo význam spolupráce medzi Slovenskou republikou a slovenským zahraničím.
	Osobitne si vážime, že ste pri tejto príležitosti zdôraznili Váš osobný záujem i záujem celej vlády podporovať spoluprácu s krajanmi v zahraničí a napomáhať ich aktivitám. Dovoľte preto, aby sme obrazne povedané Vašimi vlastnými slovami, využili otvorené dvere a vstúpili do nich s nasledujúcim návrhom.
	Slováci žijúci v zahraničí v máji 2004 s ťažkým srdcom prijali necitlivé rozhodnutie Miestneho úradu mestskej časti Bratislava Staré Mesto o zániku užívania historickej budovy na Štefánikovej ulici v Bratislave,  ktorá bola po „nežnej revolúcii“ na základe odporúčania vlády Slovenskej republiky vyčlenená pre potreby Slovákov žijúcich v zahraničí.
	Dnes po rozhodnutí Úradu vlády Slovenskej republiky, že jeho účelové zariadenie, Miestodržiteľský palác  v Bratislave, sa stáva prebytočným, vláda Slovenskej republiky má v rukách možnosť, ako túto krivdu na Slovákoch žijúcich v zahraničí napraviť. 
	V tomto zmysle navrhujeme, aby Slovenská republika ako členský štát Európskej únie, vo svojom hlavnom meste a na jeho Hlavnom námestí, zriadila a umiestnila v tejto budove prvý Európsky Dom v strednej Európe. Prijatím nášho návrhu by boli položené základy pre vznik polyfunkčného medzinárodného strediska, v ktorom by našli svoje miesto nielen všetky organizácie a činnosti týkajúce sa Slovákov žijúcich v zahraničí, ale vznikla by možnosť pre umiestnenie stredoeurópskych expozitúr The Europeans Throughout the World v Bruseli a budúceho komisára pre európske diaspóry pri Európskej komisii EU.  
	Ide o úplne novú iniciatívu, ktorá by v kontexte európskeho spoločenstva mohla Slovenskú republiku  posunúť na popredné miesto pri zabezpečovaní problematiky európskych diaspór. Pri realizácii tohoto návrhu je Svetové združenie Slovákov v zahraničí pripravené aktívne spolupracovať.

	S krajanským pozdravom

	
                                                                                               Dušan Klimo
                                                                                                  predseda

Dušan K l i m o, predseda, Svetové združenie Slovákov v zahraničí
P.O.Box 33, SK – 814 99 Bratislava
telefón – Nemecko: 	0049 - 7121 - 23 662  telefax: 0049 - 7121 - 23 00 67
e-mail: SNUEV@aol.com  internet: www.szsz.sk